Victor Ciorbea intervine în cazul posesorului autoturismului cu numărul ”M..E PSD”: Solicită lămuriri Brigăzii rutiere despre copilul minor obligat să stea mai multe ore la poliție și să asiste la audierea tatălui

Avocatul Poporului a solicitat miercuri lămuriri Brigăzii Rutiere de Poliție în legătură cu situația în care s-a aflat copilul minor al șoferului audiat de autorități, după ce a circulat prin țară cu numărul de înmatriculare ”M..E PSD”.

Potrivit unui comunicat de presă al instituției, demersul lui Victor Ciorbea vizează posibila încălcare a art. 49 din Constituția României privind protecția copiilor și a tinerilor.

Totodată, Ciorbea a solicitat Brigăzii rutiere să comunice în ce măsură instituția, în situații similare, poate asigura asistență psihologică, hrană și apă, dar și un mediu propice pentru minori, în perioada cât aparținătorii se află în incintă.

”Avocatul Poporului a fost sesizat și, totodată, a luat cunoștință din mass-media cu privire la faptul că, în data de 30 iulie 2018, conducătorul unui autovehicul cu numere de înmatriculare ofensatoare, a fost reținut și condus la sediul Brigăzii Rutiere de Poliție, fiind însoțit de fiul său în vârstă de 8 ani. Astfel, minorul a fost nevoit să petreacă mai multe ore în sediul Brigăzii Rutiere de Poliție și chiar să asiste la audierea tatălui său”, se mai arată în comunicatul de presă.

Parchetul de pe lângă Judecătoria Sectorului 3 a anunțat marți clasarea dosarului penal deschis pe numele lui Răzvan Ștefănescu, proprietarul mașinii cu numărul ”MUIEPSD”, pentru conducerea pe drumurile publice a unui vehicul înmatriculat în alt stat, care nu are drept de circulație în România.

În ordonanţa întocmită de procurorul de caz se arată că dosarul a fost clasat întrucât fapta nu există.

De asemenea, procurorul a dispus restituirea celor două plăcuţe către autorităţile suedeze, prin intermediul Ambasadei Suediei din Bucureşti.

”Având în vedere că în cauză se va dispune restituirea celor două plăcuțe de înmatriculare inscripționate ”MUIEPSD” autorităților suedeze prin intermediul Ambasadei Suediei din București, urmează a se dispune delegarea organelor de cercetare penală din cadrul Brigăzii Rutiere pentru a proceda la scoaterea de la camera de corpuri delicte a celor două plăcuțe de înmatriculare inscripționate ”MUIEPSD” și predarea acestora autorităților suedeze prin intermediul Ambasadei Suediei din București”, se arată în ordonanța de clasare a dosarului penal.

După clasarea dosarului penal deschis pe numele său, Răzvan Ştefănescu, a declarat, pentru Mediafax, că aşteaptă scuze din partea autorităţilor.

Decizia procurorilor vine după ce vineri, 3 august, Inspectoratul General al Poliției Române (IGPR) a anunțat într-un comunicat oficial că va propune parchetului să claseze dosarul penal pe numele lui Răzvan Ștefănescu. IGPR a recunoscut în comunicat că Direcția Rutieră a interpretat ”eronat” Convenția de la Viena și a anunțat că șeful Poliției a ”declanșat verificări”.

Răzvan Ștefănescu a mai anunțat marți că va depune plângere la Consiliului Național pentru Combaterea Discriminării (CNCD) împotriva Alinei Mungiu Pippidi, spunând că se simte jignit de afirmațiile acesteia la adresa românilor care muncesc în afara țării.

”Vreau să depun o plângere pentru doamna Pippidi, cu diaspora, care ne-a jignit. Nu sunt un amărât, nu mor de foame. Da, soţia mea şi băieţelul merg cu Wizz Air, dar nu pentru că sunt amărâţi. (…) A spus că suntem amărâţi, că mergem cu low cost. Merg cu low cost şi diferenţa i-o dau băiatului meu să-şi cumpere ceva. (…) Într-un fel, m-am simţit jignit, normal. Dacă bănuieşti ceva, ai o bază. La CNCD o să depun plângerea”, a anunțat Ștefănescu, potrivit Mediafax.

El i-a îndemnat pe toți românii din afara granițelor care se simt și ei jigniți de cele spuse de Pippidi să ia legătura cu el.

”Dacă cei din diaspora se simt lezaţi de declaraţia doamnei, să ia legătura cu mine, dacă se simt lezaţi. Eu m-am simţit”, a mai spus Răzvan Ştefănescu.